Galaxy A72 Samsung’ning ilk pentakamerali smartfoni bo‘ladi

Samsung kompaniyasi yangi innovatsion ishlanmalarini foydalanuvchilarga qulay narxlarda taqdim etish uchun Galaxy A smartfonlar turkumiga asos solgan edi, deb yozadi “Terabayt.uz”.

Ikki yil avvalgi Samsung Galaxy A9 modeli esa dunyodagi birinchi kvadrokamerali telefon sifatida taqdim etilgan.
Endi esa bu kompaniya o‘zining pentakamerali ilk smartfoni – Galaxy A72 modelini tayyorlamoqda. Aytish kerakki, Xiaomi, Huawei va Nokia kabilarning bosh kamerasi besh modulli smartfonlari bozorda allaqachon chiqqan. Insayderlarga ko‘ra, Galaxy A72 gadjeti Samsung’ning birinchi pentakamerali smartfoni bo‘lsa-da, kompaniya uning ortidan shunday yana bir nechta qurilma chiqaradi.
Xabarga ko‘ra, Samsung Galaxy A72 bosh kamerasida asosiy datchik 64 megapiksellik aniqlikda bo‘ladi. Ikkinchi – 12 MPlik sensorga esa keng burchakli obyektiv biriktiriladi. Navbatdagi – 8 megepiksellik modul uch karralik optik zum bilan taqdim etiladi. Makrosyomka va sahna chuqurligini aniqlash esa har biri 5 megapiksellik alohida-alohida datchiklar qo‘llanadi. Galaxy A72 selfi ishqibozlariga ham ma’qul keladi – uning old kamerasi 32 megapiksellik bo‘lishini aytishmoqda. Samsung bu modelini 2021-yilning birinchi yarmida taqdim etadi.